ការសម្ភាសន៍របស់លោកតាពៅ ស៊ន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះពៅ ស៊ន

***ពត៌មានសង្ខេបរបស់លោកតាពៅ ស៊ន***

*សព្វថ្ងៃនេះលោកតាពៅ ស៊នមានអាយុ៨១ឆ្នាំហើយគាត់មានបងប្អូនចំនួន៥នាក់ហើយគាត់ជាកូនបងគេបង្អស់ក្នុងគ្រួសាររបស់គាត់។ លោកតាជាអ្នករៀនសូត្របានខ្ពង់ខ្ពស់គ្រាន់បើដែរ ហើយនៅសម័យប៉ុល ពតត្រូវបានប៉ុល ពតតែងតាំងគាត់ជាប្រធានសហករណ៍ម្នាក់នៅឯខេត្តឧត្តមានជ័យ។ ហើយគាត់បានចែកចាយថាកាលដែលគាត់គ្រប់គ្រងសហករណ៍ដែលមានគ្នារាប់ពាន់នាក់ គាត់បានជួយប្រជាជនឲ្យមានបាយហូបបរបូរហូរហៀរ។ បន្ទាប់ពីបញ្ចប់សម័យប៉ុល ពតគាត់បានមកតាំងលំនៅដ្ឋាននៅឯភូមិចុងឃ្នៀសណឹងតែម្តង ហើយចិញ្ចឹមបីបាច់កូនចៅដោយប្រកបរបរជាអ្នកនេសាទត្រី។*

ក៖ បាទជាដំបូងខ្ញុំសូមថ្លែងអំណរគុណដល់តាដែលបានឲ្យខ្ញុំសម្ភាសន៍ពីប្រវិត្តរបស់
លោកតា ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់លោកតាអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាតា បាទហើយចឹងនៅពេលដែលខ្ញុំសម្ភាសន៍តាចប់ ខ្ញុំនឹងដាក់ការសម្ភាសន៏របស់តាណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាតា ចឹងតើតាយល់ព្រមឲ្យខ្ញុំដាក់
សម្ភាសន៍របស់តាចូលទៅក្នុងវេបសាយរបស់សាលាទេតា?
ខ៖ ដាក់ទៅ ដាក់ទៅចុះក្មួយ។

ក៖ បាទសម្រាប់ថ្ងៃខែដែលខ្ញុំសម្ភាសន៍តានេះគឺ នៅថ្ងៃទី២១ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស
 ស្រុកសៀមរាប ខេត្តសៀមរាបណាតា ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើតាមានឈ្មោះពេញឈ្មោះអ្វីដែរតា?

ខ៖ ខ្ញុំឈ្មោះនែពេញលក្ខណៈខ្ញុំឈ្មោះពៅ ស៊ន។

ក៖ ចុះលោកតាមានឈ្មោះហៅក្រៅទេលោកតា?

ខ៖ ឈ្មោះហៅក្រៅគេ គេហៅសព្វថ្ងៃហៅឈ្មោះខ្ញុំដែលខ្ញុំឡើងលើខ្នងភ្នំគេហៅខ្ញុំតាចាប ចាប។

ក៖ ចុះលោកតាមានអាយុប៉ុន្មានហើយឆ្នាំណឹងលោកតា?

ខ៖ ខ្ញុំអាយុ៨១ជាងហើយ ជិតចូល៨២ឆ្នាំហើយ។

ក៖ ចុះលោកតាចាំថ្ងៃខែឆ្នាំកំណើតលោកតាបានទេ?

ខ៖ បាទ?

ក៖ ថ្ងៃខែឆ្នាំកំណើតចាំបានទេលោកតា?

ខ៖ ខ្ញុំកើតថ្ងៃសុក្រ បាទនោះឯងខែកត្តិក។

ក៖ ឆ្នាំខ្មែឆ្នាំណាដែរលោកតា?

ខ៖ ឆ្នាំខ្មែរ ឆ្នាំ អូយភ្លេចទៅបាត់ទៅហើយណឹងហើយវាយូរណាស់មកហើយ។

ក៖ ចុះឆ្នាំបារាំងវិញលោកតាចាំទេ?

ខ៖ ឆ្នាំបារាំងក៏ភ្លេចអស់រលីងទៅទៀតដែរ។

ក៖ ចុះលោកតាមានស្រុកកំណើតនៅឯណាដែរលោកតា?

ខ៖ ស្រុកកំណើតខ្ញុំនៅកំពង់ភ្លុកនោះ។

ក៖ ចុះលោកតានៅចុងឃ្នៀសនេះប៉ុន្មានឆ្នាំហើយ?

ខ៖ ចប់សង្គ្រាមខ្ញុំមកនៅនេះឯង។

ក៖ ចុះលោកតាមានបងប្អូនប៉ុន្មាននាក់ដែរលោកតា?

ខ៖ ខ្ញុំបងប្អូនខ្ញុំស្លាប់អស់រលីងទៅហើយ បានស្លាប់អស់ហើយនៅតែខ្ញុំ១ទេបងប្អូនបង្កើតណានៅតែខ្ញុំមួយប៉ុណ្ណោះឯង។

ក៖ ចុះបើគិតទាំងអ្នករស់ អ្នកស្លាប់មានបងប្អូនប៉ុន្មាននាក់ដែរលោកតា?

ខ៖ អ្នកស្លាប់នោះដែលបងប្អូនខ្ញុំមាន៥នាក់។

ក៖ ប្រុសប៉ុន្មាន ស្រីប៉ុន្មានដែរលោកតា?

ខ៖ ប្រុស៣ ស្រី២ ។

ក៖ ចុះលោកតាជាកូនទីប៉ុន្មានដែរលោកតា?

ខ៖ ខ្ញុំកូនទី១។

ក៖ កូនបងគេ?

ខ៖ កូនបងគេ។

ក៖ ចុះបងប្អូនលោកតា៤នាក់ទៀតគាត់បាត់បង់នៅសម័យប៉ុល ពតមែនលោកតា?

ខ៖ បាទអត់ទេ មុននោះទៀត។

ក៖ ចុះលោកតាអាចប្រាប់ឈ្មោះបងប្អូនទាំងអស់របស់លោកតាបានទេ តាំងពីលោកតាទៅដល់ប្អូនពៅគេចឹងលោកតា?

ខ៖ បើប្រាប់បានតើ បាននោះឯង អាឈុងនោះមួយ អាវ៉ាននោះ២ អាហ៊ីងនោះ៣នោះកូនប្រុសណា បើកូនស្រីមីកាវ៉ាងនោះមួយឈ្មោះវ៉ាងនោះមួយ មួយទៀតឈ្មោះនែមី
ចាន់ណានោះមួយ បាទដឹង២ប៉ុណ្ណោះឯងបាទ។

ក៖ លោកតាអាចប្រាប់សាច់រឿងបន្តិចបានទេថា ការរស់នៅតាំងពីក្មេងៗជាមួយបងប្អូនលោកតាចូលចិត្តធ្វើអ្វីខ្លះជាមួយគ្នា ឬក៏ធ្វើការ ឬក៏ទៅរៀនជាមួយគ្នាម៉េចដែរលោកតា?

ខ៖ ខ្ញុំកាលដែលនៅពីក្មេងនៅជាមួយឪពុកម្តាយណា បាទខ្ញុំនៅជាមួយឪពុកម្តាយនោះ ខ្ញុំកាលនោះខ្ញុំរៀន ខ្ញុំរៀនសាលា បាទខ្ញុំប្រលងជាប់ខ្ញុំឡើងទៅរៀនដល់រលួសឯណោះ គ្រូគេឲ្យទៅរៀននៅរលួសវាអស់ថ្នាក់ខាងក្រោមណា បាទខ្ញុំទៅរៀនដល់ជាប់ប្រលងជាប់ឌីប្លូមមកដល់ខេត្តសៀមរាបនេះក៏ខ្ញុំឈប់បណ្តោយ ឈប់ទៅក៏ខ្ញុំបានគ្រួសារបណ្តោយ។

ក៖ ចុះលោកតាមានចេះភាសាអ្វីផ្សេងក្រៅពីភាសាខ្មែរ? ចេះបារាំងចេះអីទេកាល
ណឹង?

ខ៖ ភ្លេចអស់ទៅហើយប៉ុនថាបើមើលស្គាល់ ប៉ុន្តែភ្លេចអស់អារឿងបកប្រែអីភ្លេចអស់រលីងហើយបើមើលស្គាល់ទាំងអស់បារាំង អក្សរបារាំង។

ក៖ ចុះម្តាយលោកតាមានឈ្មោះអ្វីដែរលោកតា?

ខ៖ ម្តាយខ្ញុំឈ្មោះអីុញ បាទឪពុកឈ្មោះសៀង ។

ក៖ ចុះពួកគាត់ទាំងពីរក៏មានស្រុកកំណើតនៅកំពង់ភ្លុកដែមែនលោកតា?

ខ៖ នៅកំពង់ភ្លុកស្រុកកំណើតជាមួយគ្នានោះឯង តែគាត់ខូចអស់ហើយអស់រលីងហើយ។

ក៖ ចុះម្តាយលោកតាជាមនុស្សបែបណាដែរ? គាត់កាចឬស្លូតដែរលោកតាកាលគាត់នៅរស់?

ខ៖ អូ! ស្លូតណាស់ ស្លូតរកអីធៀបគ្មានទេ។

ក៖ ចុះគាត់ប្រកបការងារអ្វីដែរដើម្បីចិញ្ចឹមជីវិតលោកតា?
ខ៖ គាត់រកខាងនេសាទត្រី បាទរកខាងនេសាទត្រីអត់ឲ្យមានកូនពិបាកទេ។

ក៖ ចុះឪពុកលោកតាក៏នេសាទត្រីដែរមែនលោកតា?

ខ៖ បាទ នេសាទទាំងអស់នោះឯងទាំងម្តាយទាំងឪពុកនោះឯង។

ក៖ ចុះឪពុកកាចអត់ទេលោកតា?

ខ៖ អត់ទេ ស្លូត ស្លូតណាស់ ស្លូតដូចព្រះចឹងឯងមិនដែលជេរវាយកូនចៅអីអត់មានទេ បាទនេះឪពុកខ្ញុំនោះឯង ម្តាយខ្ញុំក៏ចុះនិយាយពីថ្នមកូននោះរកអីធៀបគ្មានទេ។

ក៖ ចុះឪពុកម្តាយលោកតាមានធ្លាប់ប្រាប់សាច់រឿងឬក៏ប្រវិត្តរបស់គាត់មកកាន់លោកតាទេ?

ខ៖ សាច់រឿងអី? សាច់រឿងគាត់រកស៊ី?

ក៖ សាច់រឿងគាត់រកស៊ី ហេតុអីក៏គាត់បានជួបគ្នាចឹងណា ប្រវិត្តរបស់គាត់ចឹងណា គាត់នៅពីក្មេងម៉េចដែរចឹងលោកតា?

ខ៖ អរគាត់អត់ដែលប្រាប់ទេ នោះឯងអត់ដឹងដែរបាទ។

ក៖ ចុះលោកតាស្គាល់ឈ្មោះជីដូនជីតាខាងម្តាយទេលោកតា?

ខ៖ អូ! ស្គាល់ជីដូនជីតាខ្ញុំនែ ជីតាឈ្មោះម៉ែន យាយឈ្មោះពូម។

ក៖ ណឹងខាងម្តាយ?

ខ៖ បាទខាងម្តាយ?

ក៖ ចុះខាងឧពុកវិញលោកតា?

ខ៖ ខាងឪពុកខ្ញុំឈ្មោះនែ មើលភ្លេចឈ្មោះបាត់ ភ្លេចឈ្មោះខាងឪពុក ឪពុកក្មេកនោះ ភ្លេចឈ្មោះទៅហើយបើវាយូរឆ្នាំណាស់ទៅហើយនោះឯង។

ក៖ ចឹងអត់ចាំយាយតាខាងឪពុកទេ?

ខ៖ បាទ បាទខាងពុកកក្មេកនោះឯងចាំតែម្តាយបង្កើតឪពុកបង្កើតចាំទាំងអស់ណឹងឯង។

ក៖ ចុះកាលលោកតាកើតមកទាន់យាយតាខាងម្តាយលោកតាទេ?

ខ៖ យាយតាខាងម្តាយខ្ញុំនោះ?

ក៖ បាទពេលលោកតាកើតមកទាន់គាត់នៅរស់ទេ?

ខ៖ អរ អត់ទាន់ទេបាទនោះឯង។

ក៖ អត់ទាន់យាយតាទេ?

ខ៖ បាទអត់ទាន់ទេនោះឯង។

ក៖ ចុះលោកតាអាចនិយាយប្រាប់បន្តិចបានទេថា កាលនៅសម័យលន់ នល់លោកតាមានអាយុប៉ុន្មានដែរលោកតា?

ខ៖ ខ្ញុំកាលសម័យលន់ នល់អាយុ៣០ឆ្នាំជាង។

ក៖ លោកតាអាចជួយនិយាយប្រាប់បានទេថាដំណើររឿងឬក៏មានអីកើតឡើងខ្លះដែរលោកតានៅសម័យលន់ នល់។

ខ៖ កាលនោះគឺថាអត់មានជារឿងរ៉ាវអីទេ កាលនោះជំនាន់ប៉ុល ពតគេល្អណាស់ដែលគេយកខ្ញុំទៅណា ណឹងហើយគេឲ្យខ្ញុំទៅក្តាប់ ទៅក្តាប់ក្នុងកន្លែងសហករណ៍គេយកខ្ញុំទៅណា ដល់ខ្ញុំទៅបម្រើពីរឿងកន្លែងសហករណ៍នោះ និយាយពីបងប្អូនដែលធ្វើការងារទាំងប៉ុន្មានអ្នកណាអត់បាយអត់ទឹកយ៉ាងម៉េចខ្ញុំជួយយករក្សារគេទាំងអស់ ខ្ញុំជួយរស់រានមានជីវិតទាំងអស់អត់ឲ្យមានលំបាកទេកាលជំនាន់នោះ ដល់ពេលចប់
សង្គ្រាមទៅនេះប៉ុល ពតនោះហៅកងទ័ព្ទមកគេឲ្យឡាននោះមកបើកជូនទៅស្រុកវិញ ចប់ហើយអានោះចប់ហើយ បាទអស់ប៉ុណ្ណឹងឯង។

ក៖ ចុះកាលសម័យប៉ុល ពតណឹងលោកតាអត់មានធ្វើការអីទេ ឬក៏គ្រាន់តែចុះមើលការខុសត្រូវគេម៉េចដែរលោតា?

ខ៖ ក្តាប់សហករណ៍ ខ្ញុំក្តាប់ក្នុងសហករណ៍។

ក៖ ចឹងមានន័យថាលោកតាជាប្រធានសហករណ៍?

ខ៖ បាទប្រធានសហករណ៍ប៉ុណ្ណោះឯង។

ក៖ នៅខាងណាដែរលោកតា?

ខ៖ ខេត្តឧត្តមានជ័យ។

ក៖ នៅឆ្ងាយផង?

ខ៖ បាទយកដល់ណោះឯងណា គេស្រុកភូមិគេសន្ធឹកវាអត់ចេះយកទៅវាចេះទៅយកខ្ញុំឯណាអីអូឯស្រុកកំពង់ភ្លុកឯណោះ។

ក៖ ចុះលោកតាដឹងទេថាហេតុអីក៏គេជ្រើសរើសលោកតាធ្វើជាប្រធានសហករណ៍ដែរលោកតា?

ខ៖ ខ្ញុំអត់ដឹង អត់ដឹងថាវាយកទៅធ្វើអី ទៅដល់នោះទៅក៏វាសម្ភាសន៍បណ្តោយប៉ុណ្ណោះឯងទៅក៏ជំនាន់ប៉ុល ពតណឹងឯងគេចាត់តាំងខាងកងទ័ព្ទនេះគេចាត់តាំងថាឲ្យលោកប្រធានភូមិនៅកន្លែងនេះនេះឲ្យគាត់ធ្វើអីចាត់តាំងឲ្យគាត់ធ្វើទៅ ណឹងឯងក៏ប្រធានភូមិចាត់តាំងឲ្យខ្ញុំធ្វើប្រធានសហករណ៍ ទៅក៏ខ្ញុំរៀបចំតាមនោះឯងទៅក៏តាំងអ្នកស្រុកអ្នកភូមិអីអ្នកណាអត់បាយអត់ទឹកអីក៏ស្រកឃ្លានអីដូចថា កុំឲ្យយំកុំឲ្យស្រែកអីខ្ញុំជូនគេឲ្យហូបបរបូណ៍ហូរហៀររស់រានមានជីវិតទាំងអស់បាទក្នុងសហករណ៍ខ្ញុំនោះ។

ក៖ ចុះកាលនៅក្នុងសហករណ៍ណឹងប្រហែលជាមានប៉ុន្មាននាក់ដែលនៅក្រោមការគ្រប់គ្រងរបស់លោកតា?

ខ៖ អូ! ច្រើនណាស់ ចង់រាប់ពាន់ណោះមិនលេងទេណាសំបើមណាស់នោះឯងក្នុងខេ្តឧត្តមានជ័យនោះឯង បានថាខ្ញុំគឺថាមានផលដែលខ្ញុំទៅជំនាន់ប៉ុល ពតនោះឯងបានខ្ញុំអាយុវែងដល់ប៉ុណ្ណេះ។

ក៖ បាទ លោកតាបានជួយគេច្រើន?

ខ៖ បាទ ជួយច្រើនណាស់ ជួយយករក្សាគេដូចថាអ្នកដែលមានទោសមានអី ប្រធានភូមិអីគេដូចថាគេខឹងអីគេប្តឹងប៉ុល ពតគេឲ្យប៉ុល ពតយកទៅវាយចោលខ្ញុំទៅទប់ស្កាត់បានយកមកវិញ ខ្ញុំមានផលអារឿងណឹងឯងបាននោះឯង។

ក៖ ចុះសម័យប៉ុល ពតដែលលោតាទៅខាងឧត្តមានជ័យណឹងលោកតាមានក្រុមគ្រួសារនៅ? ហើយមានកូនចៅនៅលោកតា?

ខ៖ អូ! កាលនោះខ្ញុំទៅណែទាំងប្រពន្ធខ្ញុំផង បាទទៅទាំងប្រពន្ធខ្ញុំហើយនិងកូនស្រី១ បានកូនស្រី១ផង នេះកូនស្រីខ្ញុំនៅចិញ្ចឹមខ្ញុំសព្វថ្ងៃណឹងឯង។

ក៖ ចឹងលោកតាទៅឧត្តមានជ័យណឹងអស់រយៈពេលប៉ុន្មានឆ្នាំដែរលោកតា?

ខ៖ ទៅតែម៉ាកាលនោះគេយកប៉ុល ពតតែមួយឆ្នាំទេ មានយូរអីអត់យូរទេ គេរហ័សចប់ទេកាលនោះ នោះឯង កាលណោះកូនឯងដឹងដែរដឹងកាលជំនាន់ប៉ុល ពត អត់ដឹងទេ តែមួយឆ្នាំទេកូន មិនដល់មួយឆ្នាំទេ ៦ ជាង ៥ខែ ជាង៥ខែគេឲ្យមកស្រុកមកភូមិវិញទាំងអស់ កងទ័ព្ទគេបញ្ជារឲ្យមកស្រុកណឹងយកប្រជាជននេះដើម្បីទៅស្រុកទៅភូមិរៀងខ្លួនទៅកុំធ្វើបាបគេ។

ក៖ ចុះលោកតាអាចប្រាប់បន្តិចបានទេថាការគ្រប់គ្រងនៅសហករណ៍ណឹងបែបណាដែរលោកតា?

ខ៖ នែយើងគ្រប់គ្រងសហករណ៍នោះតាំងពីស្រូវតាំងពីអង្ករអីសព្វគ្រប់ទាំងអស់គឺនៅលើយើងក្តាប់ទាំងអស់ ដើម្បីអត់ឲ្យមានប្រជាពលរដ្ឋណាទៅបៀតបៀនទេ នៅលើខ្ញុំដើម្បីខ្ញុំចែក ម៉េចអីយ៉ាងម៉េចគឺនៅលើខ្ញុំទាំងអស់តែប៉ុណ្ណឹងឯង រួចបាយទឹកដាំក្នុងសហករណ៍អីនៅលើខ្ញុំ ខ្ញុំឲ្យថាដូចថាមនុស្សនោះមានប៉ុន្មានគ្រួសារយើងដាំប៉ុណ្ណឹងទៅ ប៉ុណ្ណោះឯងខ្ញុំវ៉ាល់ឲ្យ។

ក៖ ចុះកាលណឹងពួកគាត់ហូបអ្វីដែរលោកតា? ហូបបាយ ឬហូបបបរដែរលោកតា?

ខ៖ អូ! លេងតែបាយហើយខ្ញុំនោះអត់មានឲ្យហូបបបរហូបអីទេពីដើមមិញអាកាលប្រធានភូមិនៅណោះ ពួកប៉ុល ពតវាមិនទាន់យកខ្ញុំទៅគេឲ្យហូបតែបបរ ដល់ខ្ញុំទៅខ្ញុំឲ្យដាំបាយហូបរហូត ចុះស្រូវឡើងនិយាយពីនែគ្រាន់តែជង្រុកស្រូវនោះរាប់តោន ស្រូវណា នោះឯងរួចធ្វើបបរឲ្យគ្នាហូប គ្រាន់តែអ្នកកិនស្រូវកិនអង្ករនោះខ្ញុំឲ្យរៀបចំដូចថាប្រដាក់កិននោះ ៤ ៥កន្លែងឲ្យនារីៗឡើង៤ ១០នាក់ខ្ញុំឲ្យកិន កិនធ្វើអង្ករ ឲ្យកិនរាល់ថ្ងៃធ្វើរាល់ថ្ងៃចឹងឯង។

ក៖ ចុះពេលលោកតាទៅឲ្យគេដាំបាយហូបចឹង ប៉ុល ពតមានថាម៉េចឲ្យលោកតាទេលោកតា?

ខ៖ អត់ទេគេអរទៀត គេអរទៅវិញ បាទគេអរ សរសើរខ្ញុំទៀត បើភូមិខ្លះៗទៀតលឺសូរដំណឹងគឺថាងាប់សំបើមណាស់។

ក៖ បាទណឹងហើយលោកតា ខ្ញុំលឺថាហូបតែបបរអត់មានអីហូបចឹងណា។

ខ៖ ត្រូវហើយនោះឯង មានតែកន្លែងខ្ញុំទេខេត្តឧត្តមានជ័យណឹងឯងរស់រានមានជីវិតទាំងអស់ បានកងទ័ព្ទគេជូនខ្ញុំមកដល់ស្រុកភូមិវិញ គេអរនឹងខ្ញុំនោះដូចថាជួយអ្នកស្រុកឲ្យរស់រានមានជីវិតនោះ អ្នកស្រុកខ្លះខ្ញុំ ប្រធានភូមិខ្លះអត់យល់អារឿងណឹងទេទៅធ្វើបាបគ្នា។

ក៖ ចុះលោកតាមានបងប្អូន ឬក៏សាច់ញាតិដែលរស់នៅក្រៅប្រទេសអត់ទេលោកតា?

ខ៖ អត់មានទេ ខ្ញុំកាលសម្តេចសីហនុដែលកាលលោកសុគតនោះ គ្នារៀបពាន់ទៅធ្វើបុណ្យសម្តេចសីហនុយើងនេះណា ទៅនៅឯភ្នំពេញយើងនេះណាស្រាប់តែគេរាល់គ្នាគេរៀបពាន់មនុស្សនោះសំបើមណាស់មនុស្សទៅនោះ នោះឯងដល់ខ្ញុំមួយនេះឈ្មោះខ្ញុំនេះគេ គេសួរថាលឺសូរដំណឹងថាតានែនៅលើខ្នងភ្នំ ថាបាទខ្ញុំនែកាន់សីលលើខ្នងភ្នំក្រោម អញ្ចុះតាឡើងទៅនៅផ្ទុលនិងក្តារមូឈូសសម្តេចឪ ឲ្យខ្ញុំឡើងទៅម្នាក់ឯងនោះឯង រួចជាមួយកូន ជាមួយកូននាងមុនិចនោះ នោះឯងកូនស្រីមួយនោះ កូនស្រីនោះទោដល់ក៏ស្ទុះមកអោបខ្ញុំ ហៅខ្ញុំពុកៗៗ អង្គុយជាមួយមានតែខ្ញុំម្នាក់ឯងទេនៅជាមួយនិងកូនស្រីនោះឯងនៅអៀបក្តាមូឈូសលោកសម្តេចឪនោះ គេកោតគ្រប់គ្នា ទៅគ្នារាប់ពាន់គេហៅតែខ្ញុំមួយដូចជាមាននិស្ស័យបុណ្យហួស។

ក៖ ចុះភរិយារបស់លោកតាមានឈ្មោះអ្វីដែរលោកតា?

ខ៖ ហូ យាយហូ យាយហូ បាទរូបថតនៅសព្វថ្ងៃណឹងឯង ខ្ញុំទើបធ្វើចេតិយនៅវិត្តក្រោមអស់ជាង១ពាន់ដុល្លារ ចេតិយខ្ញុំមួយ ធ្វើចេតិយឲ្យប្អូននោះមួយអស់២ ៣ពាន់ដុល្លារ នោះឯងធ្វើឲ្យស្រេចបំណាច់ថានេះហើយគឺថាលុយកាក់យើរកបានមកយើងកុំទុកអាណឹងហើយជាផ្ទះរបស់យើងអនាគតយើងទៅមុន មិនចុះកូន ណឹងហើយកុំឲ្យយើងទៅផ្ញើនិងលោកអីដាក់ពាសវាលពាសកាលខ្ទេចខ្ទីអស់ អត់សល់ទេ បើមានផ្ទះអណឹងដូចផ្ទះសំបែងយើងណាយើងដាក់ទៅយើងដំកល់ទុកឲ្យរហូតលុះត្រាតែឥវសាន្តជីវិត កូនចៅទៅមួយបន្ទប់ៗៗនៅក្នុងនោះឯងណាធ្វើបន្ទប់ស្រេចៗ នោះឯងឲ្យកូនដាក់ទៅដាក់នៅក្នុងជាមួយឪពុកម្តាយណឹងទៅនោះឯងបាទ។

ក៖ ចុះលោកតាបានរៀបអាពាហ៍ពិពាហ៍ជាមួយភរិយាណឹងនៅឆ្នាំណដែរលោកតា?
ប្រហែលប៉ុន្មានឆ្នាំហើយលោកតាបានគ្រួសារ?

ខ៖ អូ! ខ្ញុំបានតាំងពីអាយុនែ ២២ ២២នោះ។

ក៖ ចូល៥០ឆ្នាំជាងហើយ។

ខ៖ បាទនោះឯង បាទរួចគាត់នេះសុគត៣ឆ្នាំហើយនេះប្រពន្ធ។

ក៖ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរកាលណឹង?

ខ៖ អត់ទេរៀបចំពេញលក្ខណៈម៉ង បាទនោះឯងចូលស្តីដណ្តឹងពេញលក្ខណៈនោះឯងម្តាយក្មេកក៏នៅរស់ ម្តាយបង្កើតឪពុកបង្កើតក៏នៅរស់ទាំងអស់។

ក៖ ចុះលោកតាអាចប្រាប់បន្តិចបានថា ហេតុអ្វីក៏ស្គាល់គ្នាជាមួយលោកយាយ? ហើយហេតុអីក៏ស្រលាញ់គ្នាឲ្យម៉ែឪចូលដណ្តឹង?

ខ៖ អត់ទេគឺថាមានទាក់ទងគឺថាជួយគ្នាទៅក៏ឪពុកក្មេកម្តាយក្មេកនោះស្រលាញ់ខ្ញុំនោះឯងក៏លើកកូនណឹងឯងឲ្យ ឲ្យរៀបចំទៅនោះឯងដូចថានែប្រពន្ធខ្ញុំដូចថាមានការលំបាកអីយ៉ាងម៉េចក្រខ្សត់យ៉ាងម៉េចខ្ញុំជួយ ប៉ុណ្ណឹងឯងគាត់នឹកគុណអារឿងណឹងឯង។

ក៖ ចុះលោកតាអត់មានធ្លាប់ជួបនិយាយ ឬក៏ចែចង់គ្នាស្គាល់គ្នាសិនបានរៀបការឬក៏ម៉េចដែរលោកតា?

ខ៖ អត់ទេ អត់ទេនោះឯង ទាល់តែម្តាយដែលផ្តួចផ្តើមឲ្យ។

ក៖ ចុះលោកតាបានជូនជំនូនប៉ុន្មានដែរពីលោកយាយ?

ខ៖ ជូនជំនូនគេនោះ?

ក៖ បាទមានជូនទេលោកតា?

ខ៖ ជូន។

ក៖ លោកតាមានចាំទេថាជំនូនកាលណឹងប៉ុន្មានដែរ?

ខ៖ ជូនមួយរៀល ពីររៀលដែលនោះនោះឯងបាទ។

ក៖ ចុះលោកតាមានមិត្តភិក្តដែលស្និតស្នាលធំធាត់មកជាមួយគ្នាដល់ឥលូវមានអត់ទេលោកតា?

ខ៖ អូ! សព្វថ្ងៃអត់មានទេអស់រលីងហើយ ទៅអស់ ទៅអស់រលីងគឺអាយុខ្លីជាងខ្ញុំសំបើមណាស់ទៅអស់មិនដឹងយ៉ាងម៉េច សព្វថ្ងៃអត់មានទេអត់មានពួកម៉ាក់ ពួកមិត្តអីទេអត់មានទេ។

ក៖ ចុះកាលពីដែលលោកតាបានគ្រួសារ ត្រលប់មកពីប៉ុល ពតវិញលោកតាបានប្រកបការងារអ្វីខ្លះដែរដើម្បីរកប្រាក់ចិញ្ចឹមជីវិតនិងគ្រួសារដែរលោកតា?

ខ៖ អូ! នេសាទ បាទនេសាទ ខ្ញុំអត់ទៅស្រុកវិញទេខ្ញុំចុះមកនៅកន្លែងចុងឃ្នៀសនេះឯង ខ្ញុំនេសាទត្រីកាលនោះ សម្បូរណាស់បាទខ្ញុំចាប់បានសំបើមណាស់ បរបូណ៍ហូរហៀរដល់កូនដល់ចៅរួចផ្ទះមួយជួរកន្លែងនេះៗអត់មានផ្ទះទេនៅតែដីទទេទេ ខ្ញុំនេះធ្វើផ្ទះមុនគេផ្ទះខ្ញុំនេះនៅសព្វថ្ងៃនេះខ្ញុំធ្វើមុនគេបង្អស់បានកើតមនុស្សមកធ្វើមួយ មួយ មួយ ខ្ញុំចាប់ផ្តើមមុនគេ។

ក៖ ចឹងក្រៅពីនេសាទណឹងលោកតាមានរករបបអ្វីផ្សេងទៀតទេលោកតា?

ខ៖ អត់មានតែរកនេសាទមួយមុខប៉ុណ្ណោះឯងបាទដល់ខ្ញុំឈប់ពីនេសាទមកខ្ញុំចូលសីលបណ្តោយ ដល់ព្រះជន្ម៦០ខ្ញុំអត់មានប្រាប់ប្រពន្ធកូនទេខ្ញុំរត់មកចូលសីលខ្លួនឯង។

ក៖ ចុះលោកតាអត់មានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីលោកតាធ្លាប់ទេ?

ខ៖ អេ អត់ទេៗ មិនដែលមានទេ។

ក៖ ចុះលោកតាអាចប្រាប់បន្តិចបានទេថាក្នុងជីវិតរបស់លោកតា តើពេលណាែដលជាពេលលំបាកបំផុតក្នុងជីវិតរបស់លោកតាដែរ?

ខ៖ រឿងពិបាកក្នុងជីវិតខ្ញុំនោះ ខ្ញុំនឹកឃើញថាបើយើងនៅដល់ចាស់ មើលទៅលំបាកក្នុងគំនិតខ្ញុំគិតឃើញចឹងឯងបានខ្ញុំខំរកពីជំនាន់នៅក្មេងនោះឯង នៅក្មេងហើយនៅទើបតែបានកូនបានចៅ២ ៣មកនេះដើម្បីខ្ញុំខំរកនោះឯងនេះណាបាទ ខ្ញុំគិតឃើញប៉ុណ្ណឹងឯង ឲ្យខំពីណឹងឯងទៅដល់ពេលខ្លួនចាស់ឡើងគឺយើងមិនដឹងទៅរកឯណាបានទេនេះណាបាទនោះឯង។

ក៖ ចុះពេលណាដែលោកតាសប្បាយចិត្តជាងគេបំផុតក្នុងជីវិតតាំងពីក្មេងដល់ឥលូវពេលណាលោកតាសប្បាយចិត្តជាងគេដែរ?

ខ៖ ខ្ញុំសព្វថ្ងៃខ្ញុំសប្បាយចិត្តនិងខ្ញុំសមាទានសីលណឹងឯងសប្បាយណាស់ អត់មានពិបាកកើតទុក្ខអីអត់សូវមានរោគាអីគឺព្រះអង្គលោកជួយម៉ង ខ្ញុំទីពឹងប៉ុណ្ណឹងឯងសព្វថ្ងៃណាកូននោះឯង ខ្ញុំមើលក្នុងសៀវភៅច្បាប់នោះគឺថាឲ្យតែមានសីលនៅក្នុងខ្លួនគឺមានស្អីរោគានៅក្នុងខ្លួនទេដូចថាមែនដូចដាក់ក្នុងសីលណឹងឯងមែន នោះឯងដូចថាចឹង។

ក៖ ចុះតាំងពីក្មេងដល់ឥឡូវជីវតរបស់លោកតាមានកាផ្លាស់ប្តូរអ្វីខ្លះដែរលោកតា?

ខ៖ ខ្ញុំអត់មានផ្លាស់ប្តូរអីទេ។

ក៖ គ្រាន់តែចាស់ជាងមុនមែនអត់លោកតា?

ខ៖ បាទណឹងឯង ផ្លាស់ប្តូរវាចាស់។

ក៖ ចុះលោកតានៅពេលដែលលោកតានៅរៀនកាលពីក្មេងលោកតាធ្លាប់មានក្តីស្រម៉ៃចង់ធ្វើអ្វីទេលោកតាពេលធំឡើង?

ខ៖ អរ កាលខ្ញុំនៅរៀន កាលនោះចង់ធ្វើគ្រូ ចង់ធ្វើគ្រូបង្រៀន ចង់ធ្វើគ្រូបង្រៀនគេយកទៅគេឲ្យខ្ញុំទៅបង្ហាត់និងកន្លែងសាលារលួសយើងខាងលើកំពង់ភ្លុកណា ខ្ញុំទៅបង្ហាត់បង្រៀនគេណឹងឯងបានមួយឆ្នាំក៏ប្រលងជាប់សញ្ញាប័ត្រមកសៀមរាបយើងណេះទៀត បាទនោះហើយក៏ខ្ញុំមកដល់នេះខ្ញុំឈប់ទៅបានគ្រួសារបណ្តោយ។

ក៖ ចុះម៉េចលោកតាឈប់ដែរលោកតា?

ខ៖ បាទ?

ក៖ ចុះម៉េចបានលោកតាឈប់រៀនតទៀតដែរ?

ខ៖ ឈប់មកពីយើងមានគ្រួសារហើយទៅវាទៅរកទៅនោះឯង។

ក៖ ទាក់ទងជាមួយចំណង់ចំណូលចិត្តលោកតាវិញម្តង តើលោកតាចូលចិត្តពិសារម្ហូបណាជាងគេដែរលោកតាតាំងពីក្មេង​?

ខ៖ អូ! សព្វថ្ងៃនេះកាហ្វេទឹកដោះគោទឹកកក់រាល់ថ្ងៃហើយនេះៗ។

ក៖ ចុះតាំងពីក្មេងមកតាំងពីក្មេងវិញលោកតាចូលចិត្តពិសារម្ហូបអ្វីជាងគេដែរ?

ខ៖ តាំងពីក្មេងមកខ្ញុំមិនមានហូបអីទេបាទណឹងឯង។

ក៖ សម្លរណាលោកតាចូលចិត្តជាងគេដែរចឹងកាលពីក្មេង?

ខ៖ កាលពីក្មេងមិនដឹងថាមុខសម្លរអីទេគឺថាធ្វើអីក៏ខ្ញុំចេះតែហូបហើយកូននោះគេធ្វើនោះនោះឯង អត់គិតទេនោះឯង។

ក៖ ចុះលោកតាចូលចិត្តស្តាប់ចម្រៀងទេកាលពីក្មេង?

ខ៖ អូ! អត់សូវទេបាទ។

ក៖ សព្វថ្ងៃស្តាប់ធម៌?

ខ៖ បាទនោះឯង។

ក៖ ចុះលោកតាមានចេះលេងឧបករណ៍តន្រ្តីអត់ទេលោកតា?

ខ៖ ចេះអី?

ក៖ ចេះលេងឧបករណ៍តន្ត្រី លេងភ្លេងចេះទេ?

ខ៖ អូ! អត់ចេះទេ។

ក៖ ចុះកូនចៅបានអ្នកចេះទេលោកតា?

ខ៖ អត់ទេ អត់មានអ្នកណាចេះទេ។

ក៖ ចុះកាលពីក្មេងៗ ឬក៏ពីកំលោះៗលោកតាធ្លាប់ទៅវត្តលេងល្បែងបោះឈូង ទាញ់ព្រាត់ ឬក៏រាំរែកអីនៅវត្តទេលោកតា?

ខ៖ មាន មាន។

ក៖ លោកតាអាចប្រាប់បានទេថាកាលណឹងសប្បាយយ៉ាងមេ៉ចដែរ?

ខ៖ អូ! សប្បាយណាស់ប៉ុនសប្បាយកាលនោះមួយជំនាន់ខ្ញុំនោះត្រង់ណាស់ អត់មានប៉ះពាល់អីលើនារីអីអត់មានទេ គឺថាលេងគឺថាស្មោះត្រង់ទាំងអស់គ្នា បាទនោះឯង រាំរែកច្រៀងអីចាប់ដៃចាប់ជើងអីជាការធម្មតានោះឯង។

ក៖ អញ្ចឹងមកដល់សព្វថ្ងៃណឹងលោកតាមានកូននិងចៅប៉ុន្មាននាក់ដែរលោកតា?

ខ៖ កូនខ្ញុំនេះសព្វថ្ងៃមាន ៤ ៥ដែសព្វថ្ងៃណឹងនោះឯង។

ក៖ ចុះចៅមានប៉ុន្មាននាក់ដែរលោកតា?

ខ៖ ចៅមានប៉ុន្មានទេ ចៅ៥នាក់ហើយ។

ក៖ អញ្ចឹងមកដល់ចុងបញ្ចប់នេះតើលោកតាមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់លោកតាទេ? ថាពួកគេគួរតែរស់នៅបែបណា? ឬធ្វើជាមនុស្សបែបណាដែរលោកតា?

ខ៖ អត់ទេ អត់មានទាន់នឹកឃើញទេនោះឯង មិនទាន់មាននឹកឃើញរឿងផ្តាំផ្តែអីទេបាទ។

ក៖ ចុះតើលោកតាមានអ្វីចង់ទូន្មានទៅកាន់ពួកគាត់ដែរ?

ខ៖ ខ្ញុំទូន្មានដល់កូនចៅគឺថាតាប្រាប់នេះឲ្យកូនចៅខំតាមដំបូលទូលន្មានរបស់មាតាបិតា កុំសូវដើរលេងដែលល្បែងគេខ្ពើមកុំឲ្យរងឺបសប្បាយជ្រុលពេក ពេលយប់ព្រលប់មើលការណ៍ឲ្យគ្រប់ទុកដាក់ឲ្យដេក នោះឯងខ្ញុំទូលន្មានកូនចៅប៉ុណ្ណោះឯងសព្វថ្ងៃណា។

ក៖ បាទអញ្ចឹងលោកតា ខ្ញុំសូមអរគុណដល់លោកតាដែលបានចំណាយពេលវេលាសម្ភាសន៍ជាមួយខ្ញុំលោកតាណា។

ខ៖ បាទ។

ក៖ អញ្ចឹងខ្ញុំសូមជូនពរឲ្យលោកតាមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារលោកតាណា។

ខ៖ បាទ បាទ សុខសប្បាយអាយុវែងកូនប្រុស។